**SAOPŠTENJE**ZA JAVNOST

# KONKURS ZA STIPENDIJE ZA MLADE NAUČNICE U SRBIJI

# Produžen rok za prijave za jedanaesti ciklus programa Nacionalnih stipendija „Za žene u nauci“

Konkurs za **Nacionalne stipendije u okviru svetski poznatog programa L’Oréal - UNESCO “Za žene u nauci” (*L’Oréal - UNESCO* *For Women in Science*), produžen je do 31. maja 2021. godine.** Sve mlade žene koje se bave naučnim istraživanjima u oblasti prirodnih nauka i imaju do 35 godina i završene ili upisane doktorske studije, svoje prijave mogu podneti na veb-sajtu [www.zeneunauci.co.rs](http://www.zeneunauci.co.rs).

Reč je o jedanaestom ciklusu ovog programa u Srbiji, a ove godine najtalentovanijim mladim naučnicama biće dodeljene **tri stipendije**, svaka u iznosu od po **pet hiljada evra** u dinarskoj protivvrednosti.

Program Nacionalnih stipendija „Za žene u nauci“ deo je velikog L’Oréal –UNESCO globalnog programa koji kroz različite vidove podrške nastoji da promoviše ženske naučne talente, njihovu ulogu u društvu, kao i da pruži podršku njihovom daljem usponu u svetu nauke. Istovremeno, kroz podršku naučnicama, cilj programa je da ohrabri što veći broj žena da se bave naučno-istraživačkim radom i pokaže da veća zastupljenost žena u nauci doprinosi njenom razvoju kao i rešavanju izazova sa kojima se svet danas suočava.

Ovaj program sprovodi se u više od 50 zemalja, a u Srbiji je pokrenut 2010. godine i realizuje se u partnerstvu Ministarstva prosvete, nauke i tehnološkog razvoja, Nacionalne Komisije za UNESCO i kompanije L'Oréal Balkan.

Program „Za žene u nauci“ predstavlja jedinstvenu platformu koja ženama koje se bave naukom pruža mogućnost daljeg naučnog i profesionalnog usavršavanja i podršku da, u trenutku koji je možda preloman za njihovu naučnu karijeru, unaprede svoj rad i nastave da se bave naukom u Srbiji. Pored toga, učešćem u programu, našim talentovanim i posvećenim ženama, omogućen je i pristup međunarodnoj zajednici žena u nauci, dok sam projekat doprinosi afirmaciji naših naučnica i nauke, van granica naše zemlje.

Kroz lokalni program **„Za žene u nauci“ u Srbiji** je do sada za svoj izuzetan naučno-istraživački rad nagrađeno čak **29 srpskih naučnica**, u ukupnom iznosu koji prevazilazi **15 miliona dinara**. Pod parolom „Svetu je potrebna nauka, a nauci su potrebne žene“, L'Oréal Balkan, zajedno sa partnerima u ovom programu poziva mlade naučnice u Srbiji, da se i ove godine prijave na konkurs i postanu deo zajednice žena koje svojom izuzetnošću menjaju svet.

Sve informacije o načinu prijavljivanja, kao i o samom programu, uključujući i **prijavni formular** i opšta pravila konkursa za 2021. godinu, dostupne su na veb-sajtu [www.zeneunauci.co.rs](http://www.zeneunauci.co.rs).

**O svetskom programu „Za žene u nauci“**

*Samo 28% istraživača u svetu su žene (Izveštaj UNESCO o nauci do 2030, iz 2015. godine), a manje od 3% su dobitnice Nobelove nagrade iz oblasti nauke.*

L’Oréal-UNESCO „Za žene u nauci“ je jedinstveni, svetski poznat program kreiran da promoviše i ohrabri žene koje daju svoj doprinos naučnom napretku u svetu. Postoji od 1998. godine kada su ustanovljene Nagrade „Za žene u nauci“, koju godišnje dobija pet najuspešnijih naučnica u svetu. Danas ovaj program, pored nagrada, obuhvata i inicijativu „Internacionalne zvezde u usponu“ (International Rising Talents), kao i regionalne i nacionalne stipendije„Za žene u nauci“ koje se svake godine dodeljuju mladim naučnicama širom sveta. Inicijativa „Za žene u nauci“ postala je referentna tačka za međunarodna naučna dostignuća, vrsta javnog foruma i neprocenjiv izvor motivacije, podrške i inspiracije ženama u oblasti nauke.

[www.forwomeninscience.com](http://www.forwomeninscience.com) [www.facebook.com/forwomeninscience](http://www.facebook.com/forwomeninscience)

[www.twitter.com/4womeninscience](http://www.twitter.com/4womeninscience) [www.youtube.com/forwomeninscience](http://www.youtube.com/forwomeninscience)